Komisija je v svojem sporočilu SEC(90)1661 konč. z dne 6. septembra 1990 Svet obvestila o tem, da namerava podpisati zgoraj navedeni dogovor. Podpredsednik Filippo M. Pandolfi in dr. David Allan Bromley, svetovalec predsednika Georgea H.W Busha za znanost in tehnologijo, sta 7. septembra 1990 podpisala dokument o ustanovitvi projektne skupine za obdobje petih let. Ta dogovor je bil trikrat podaljšan, in sicer v letih 1996, 2001 in 2006.

Dogovor o projektni skupini ureja različne oblike izmenjave informacij in usklajevanja pri specifičnih vidikih raziskav na področju biotehnologije. Skozi leta je imela ta projektna skupina ključno vlogo pri uveljavljanju različnih novih znanstvenih področij, vključno s sistemsko biologijo, morsko genomiko, uporabo biotehnologije za proizvodnjo trajnostne energije in sintezno biologijo. Prav tako je obravnavala pomembne družbene teme, kot so nove nalezljive bolezni, prehrana, debelost, uporaba biotehnologije za odpravo onesnaženosti ter bioetika, vloga žensk v znanosti ter biotehnologija v očeh javnosti.

Junija 2010 je projektna skupina praznovala 20. obletnico obstoja s konferenco na visoki ravni „Biotehnološke raziskave za kompleksen svet“, ki je bila organizirana v času španskega predsedovanja EU. Evropska komisija in vlada ZDA v skupni publikaciji[1] poudarjata vlogo projektne skupine EU–ZDA pri zbliževanju raziskovalcev z obeh strani Atlantika, da bi lahko že danes predvideli potrebe znanosti v prihodnosti.

Potreba po čezatlantskem sodelovanju v okviru tega edinstvenega foruma se v bližnji prihodnosti ne bo zmanjšala, dejavnosti projektne skupine za raziskave na področju biotehnologije pa bodo postale še pomembnejše. Strateški načrt projektne skupine za prihodnjih pet let vključuje sklop dejavnosti sodelovanja na pomembnih področjih znanosti, kot so sintezna biologija, morska genomika, okoljska biotehnologija, zdravje živali, trajnostni bioproizvodi in rastlinska biotehnologija ter bioinformatika.

Zato namerava Komisija četrtič obnoviti dogovor med Evropsko komisijo in Uradom za politiko znanosti in tehnologije Združenih držav Amerike.

Komisija bo Svet in Evropski parlament obvestila o dejanski obnovi dogovora in prihodnjem delu, opravljenem na podlagi predlagane obnove.

PRILOGA

DOGOVOR O IZVAJANJU MED EVROPSKO KOMISIJO IN URADOM ZA POLITIKO ZNANOSTI IN TEHNOLOGIJE ZDRUŽENIH DRŽAV AMERIKE

ZA PROJEKTNO SKUPINO ZA RAZISKAVE NA PODROČJU BIOTEHNOLOGIJE EU IN ZDA

Urad za politiko znanosti in tehnologije Združenih držav Amerike in Evropska komisija (v nadaljnjem besedilu: strani) sta se:

v skladu s sporazumom o znanstvenem in tehnološkem sodelovanju med vlado Združenih držav Amerike in Evropsko skupnostjo, ki je bil podpisan v Washingtonu 5. decembra 1997 ter podaljšan in spremenjen, (v nadaljnjem besedilu: sporazum) ter

na podlagi upravnega dogovora med Evropsko komisijo in vlado Združenih držav Amerike o projektni skupini za raziskave na področju biotehnologije, ki je bil podpisan 7. septembra 1990 ter podaljšan v letih 1996, 2001 in 2006 (v nadaljnjem besedilu: dogovor),

sporazumela o naslednjem:

Namen

Ta dogovor o izvajanju je namenjen podaljšanju dogovora in se sklene kot dogovor o izvajanju v skladu s členom 5 sporazuma. Ta dogovor o izvajanju je v skladu z določbami sporazuma.

Namen projektne skupine ZDA–EU za biotehnološke raziskave je izboljšati medsebojno razumevanje o dejavnostih in programih EU in ZDA na področju biotehnoloških raziskav. V tem okviru projektna skupina predstavlja mehanizem za izmenjavo informacij in usklajevanje glede različnih znanstvenih vidikov biotehnologije in raziskav v drugih panogah, ki podpirajo razvoj biotehnologije.

Naloge

Projektna skupina EU–ZDA za biotehnološke raziskave mora:

- pregledovati programe za raziskave in razvoj na področju biotehnologije ter drugih sorodnih znanstvenih panogah;

- olajšati sporazumevanje in sodelovanje pri raziskavah na področju biotehnologije;

- načrtovati skupne simpozije, delavnice in druge dejavnosti za izmenjavo nezaupnih informacij o prednostnih temah obojestranskega interesa v zvezi z raziskavami na področju biotehnologije;

- skupaj preučevati možne dejavnosti za obveščanje javnosti o biotehnologiji;

- prepoznati in opredeliti potrebe raziskav za spodbujanje varnega razvoja biotehnologije;

- obravnavati specifična programska in operativna znanstvena vprašanja, ki vplivajo na razvoj raziskav v biotehnologiji, ter

- pripraviti preglede, analize, nasvete in predloge za Upravljalni odbor za biotehnologijo (BSC) Evropske komisije in Nacionalni svet za znanost in tehnologijo (NSTC) Združenih držav.

Struktura

EU v projektno skupino EU–ZDA prispeva predsedujočega in predstavnike zainteresiranih služb Komisije.

ZDA prispeva izbrane člane vladnih agencij ZDA, ki se ukvarjajo z raziskavami na področju biotehnologije. Člane iz ZDA in predsedujočega za Združene države imenuje direktor Urada za politiko znanosti in tehnologije (OSTP).

Funkcijo predsedujočega projektne skupine si vsako leto izmenjujeta predsedujoča iz EU in ZDA.

Članstvo v pododborih in delovnih skupinah projektne skupine ne sme biti omejeno na stalne predstavnike v projektni skupini ter se določi, kot se zdi primerno predsedujočim vsake strani.

Dejavnosti projektne skupine usklajuje izvršni sekretar za Evropsko komisijo in izvršni sekretar za Združene države, ki ju imenujejo zadevni predsedujoči. Za dodatno pomožno osebje po potrebi zaprosijo predsedujoči generalnih direktoratov in agencij, ki so zastopani v projektni skupini.

Odgovornosti predsedujočih

Odgovornosti predsedujočih so:

- pripraviti letni delovni načrt, ki vključuje teme, o katerih se razpravlja, informacije za izmenjavo ter načrtovane skupne dejavnosti, ki se načrtujejo;

- organizirati redna srečanja projektne skupine (vsaj enkrat letno);

- odobriti ustanovitev, nadaljevanje ali ukinitev pododborov in delovnih skupin, kot je to potrebno za doseganje ciljev letnega delovnega načrta, ter

- pripraviti poročilo in ga ob zaključku vsakega srečanja projektne skupine predstaviti BSC in OSTP.

Financiranje

Vsaka stran krije zadevne stroške sodelovanja svojih predstavnikov na vseh srečanjih in pri vseh dejavnostih projektne skupine.

Druge določbe

Projektna skupina ne sme obravnavati zaupnih poslovnih informacij ter opravljati dejavnosti, ki ustvarjajo intelektualno lastnino.

Sodelovanje z zasebnim sektorjem

Po presoji predsedujočih lahko projektna skupina za nasvet zaprosi različne posameznike iz nevladnega sektorja. Na zahtevo predsedujočih lahko posamezniki iz nevladnega sektorja sodelujejo na srečanjih in pri drugih dejavnostih projektne skupine.

Dokumentacija

Dnevni redi in poročila srečanj projektne skupine pripravijo in razdelijo izvršni sekretarji članom delovne skupine ter na zahtevo in po odobritvi predsedujočega drugim zainteresiranim osebam. Programi delavnic in znanstvenih srečanj projektne skupine morajo biti javno dostopni.

Trajanje

Ta dogovor o izvajanju začne veljati ob podpisu obeh strani. Uporablja se, dokler velja sporazum ali dokler ena od strani ne prekine sodelovanja pri tem dogovoru. Če namerava ena od strani sodelovanje pri tem dogovoru prekiniti, o tem drugo stran seznani 90 dni vnaprej.

ZA EVROPSKO ZA URAD ZA POLITIKO…. KOMISIJO: ZNANOSTI IN TEHNOLOGIJE

ZDRUŽENIH DRŽAV

AMERIKE:

Datum: Datum:

[1] Projektna skupina za biotehnološke raziskave ZDA-ES 1990–2010: Biotehnološke raziskave za kompleksen svet.